Tāda produkta specifikācijas grozījuma apstiprināšanas pieteikuma publikācija, kas nav maznozīmīgs, saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2019/C 216/08)

Šī publikācija dod tiesības izteikt iebildumus pret grozījuma pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam trīs mēnešu laikā no šīs publikācijas dienas.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA/AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“RAGUSANO”

ES Nr.: PDO-IT-1505-AM01 – 9.10.2017.

ACVN ( X ) AĢIN ( )

1. Pieteikuma iesniedzēja grupa un tās likumīgās intereses

Consorzio per la tutela del formaggio Ragusano (“Ragusano” siera aizsardzības konsorcijs), kura galvenā mītne atrodas Raguzas tirdzniecības, rūpniecības, amatniecības un lauksaimniecības kameras telpās: C.C.I.A.A. di Ragusa – Piazza della Libertà – 97100 Ragusa. Tālr.: +39 3461532330, e-pasts: consorzioregusanodop@gmail.com, sertificēta e-pasta adrese: certmail@pec.consorzioragusanodop.it.

“Ragusano” siera konsorciju veido “Ragusano” siera meistari. Tam ir tiesības iesniegt grozījuma pieteikumu saskaņā ar Lauksaimniecības, pārtikas un mežsaimniecības politikas ministrijas 2013. gada 14. oktobra Dekrēta Nr. 12511 13. panta 1. punktu.

2. Dalībvalsts vai trešā valsts

Itālija

3. Produkta specifikācijas punkts, uz kuru attiecas grozījums vai grozījumi

— ☐ Produkta nosaukums — ☒ Produkta apraksts — ☐ Ģeogrāfiskais apgabals — ☒ Izcelsmes apliecinājums — ☒ Ražošanas metode — ☒ Saikne — ☒ Marķējums — ☒ Cits [Specifikācijas 1. pantā pirms vārdiem “cilmes vietas nosaukums” ir pievienots vārds “aizsargāts”, ir svītrots 1.–4. pants un pievienots 7. pants par kontroles iestādi, kas nebija iekļauts pašreizējā specifikācijā, kā arī ir pievienoti noteikumi par to, kā šis siers jātirgo un jāiepako.]

4. Grozījuma vai grozījumu veids

— ☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu. — ☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

Produkta īpašības

Specifikācijas 3. panta f) punktā ir grozīts siera minimālais svars.

Formulējums pašreizējā specifikācijā:

“Svars: mainās no 10 līdz 16 kg atkarībā no siera rituļa izmēriem;”

ir pārfrāzēts šādi:

“Svars: mainās no 12 līdz 16 kg atkarībā no siera rituļa izmēriem;”.

Šis grozījums, ar ko palielina minimālo svaru no 10 kg līdz 12 kg, ir vajadzīgs, lai pielāgotu specifikāciju pašreizējai ražošanas praksei, kas laika gaitā ir ieviesta.

Pēdējos gados ražotāji ir izvēlējušies ražot lielākus sierus. Šī izvēle labāk atspoguļo faktisko “Ragusano” ražošanas praksi, jo pēdējos gados “Ragusano” sieri ir nemainīgi svēruši vismaz 12 kg.

Turklāt “Ragusano” lielums ir kļuvis par vienu no šā siera raksturīgajām īpašībām, kas ļauj patērētājam to uzreiz atpazīt arī salīdzinājumā ar citiem līdzīgiem sieriem, kuri nekad nav tik lieli.

Maksimālais mitruma procents ir palielināts no 40 % līdz 42 %.

Formulējums pašreizējā specifikācijā:

“Maksimālais mitrums: 40 %”

ir pārfrāzēts šādi:

“Maksimālais mitrums: 42 %”

Mitruma procents ir palielināts, lai padarītu sieru mīkstāku, jo, kā pierādījies, patērētāji tādu ir iecienījuši.

Izcelsmes apliecinājums

Lai nodrošinātu atbilstību Regulas (ES) Nr. 1151/2012 7. panta d) punktam, ir pievienots 5. pants “Izcelsmes apliecinājums”, kas nebija iekļauts pašreizējā specifikācijā. Skatīt turpmāk 5. pantu:

“5. pants IZCELSMES APLIECINĀJUMS Katrs ražošanas procesa posms tiek pārraudzīts, reģistrējot visus izejmateriālus un gatavo produkciju. Šī pārraudzība, kas ietver attiecīgos reģistrus, kurus uzrauga kontroles iestāde, uztur ražotāji un iepakošanas uzņēmumi, kā arī regulāra saražoto daudzumu paziņošana kontroles iestādēm garantē produkta izsekojamību. Visas attiecīgajos reģistros ierakstītās fiziskās vai juridiskās personas saskaņā ar specifikācijas noteikumiem un atbilstošo pārbaudes plānu pārbauda kontroles iestāde.”

Saikne

Ir pievienots 6. pants “Saikne ar apgabalu”.

Šis pants bija iekļauts nevis pašreizējā specifikācijā, bet tikai kopsavilkumā. Tāpēc pievienotā informācija tika paņemta no kopsavilkuma un ziņojuma “Saikne ar apgabalu”, kas iekļauti Komisijai iesniegtajos dokumentos. Šī informācija ir pārstrādāta un pievienota, lai nodrošinātu, ka šis pants atbilst Regulas (ES) Nr. 1151/2012 7. panta 1. punkta f) apakšpunkta noteikumiem.

Skatīt turpmāk 6. pantu:

“6. pants SAIKNE AR APGABALU Kūts, kur tiek turēti liellopi, dzīvojamā teritorija, sienaugša un neliela siera gatavošanas vieta, kur piens tiek pārstrādāts sierā, veido no kaļķakmens būvētas lauku saimniecības, kas lieliski iekļaujas apkārtējā ainavā, kuru raksturo sausā krāvuma akmens sienas, kas stiepjas tik tālu, cik vien acis var saskatīt pāri laukiem. Lauku saimniecībās (masserie) siera gatavošanai tiek izmantotas amatnieciskas metodes – koka tvertne, lāpstiņa, ar alvu pārklāts vara katls, sietiņš, rokturis, koka veidnes un nelielas koka latas siera veidošanai ir vienkāršie, bet ļoti nepieciešamie koka un vara darbarīki. “Ragusano” ir dabīgs produkts, kura īpašības un specifika ir nesaraujami saistītas gan ar izejvielas –, t. i., svaiga pilnpiena, kurā notverta Ibleo plato ganību garša, kas bagāta ar aromātiskiem augiem – raksturīgajām pazīmēm, gan ar izmēģinātu un pārbaudītu siera gatavošanas un nogatavināšanas praksi, ko īsteno prasmīgas rokas. “Ragusano” tiek ražots lopbarības sezonā, proti, no novembra līdz maijam, kad zaļajai lopbarībai ganībās ir vislabākā kvalitāte. Ibleo teritorijas dabiskajās ganībās aug vairāk nekā 100 lopbarības augu, kas pieder pie vismaz 20 dažādām dzimtām. Ikviens savvaļas lopbarības augs no Ibleo pļavām dod savu ieguldījumu “Ragusano” smaržas un garšas veidošanā. Galvenie lopbarības augi, kurus novērtē liellopu iecienīto garšas īpašību, piena ražošanas un izaugsmes ietekmēšanas, kā arī lopbarībai piemītošās uzturvērtības dēļ, ir Anthemis arvensis, Medicago hispida, Scorpiurus subvillosus, Astragolus hamosus, Trifolium subterraneum, Calendula arvensis, Diplotaxis erucoidese un Sinapis arvensis. Vide, piens, ganības un ražošanas metode padara “Ragusano” par ļoti tradicionālu sieru, kas tomēr saglabā mūsdienīgu pievilcību, un tā pasauli, masseria, var raksturot kā dabas, vēstures, ekonomikas un tehnoloģisko prasmju un zināšanu radītu kultūras mantojuma uzplaukumu. Kopumā vairāki faktori var ietekmēt tradicionāla “Ragusano” smaržu, garšu, krāsu un uzturvērtību. Šos faktorus var definēt kā “ar biodaudzveidību saistītas īpašības” tieši tāpēc, ka to līdzsvarotā sinerģija ir gadsimtiem ilgi radījusi sieru, kas ir unikāls visā pasaulē un nesaraujami saistīts ar teritoriju, kur tas tiek ražots. “Ragusano” ir dzīvs siers gan tā saturā esošā mikroorganismu daudzuma dēļ, gan visu to fermentatīvo procesu dēļ, kas vērojami tā nogatavošanās laikā. No tā izriet biodaudzveidības definīcija, un ne tikai tāpēc, ka šie faktori rada sieru, kas atšķiras no citiem sieriem, bet arī tāpēc – un jo īpaši tāpēc –, ka bioloģiskā ziņā tas ir dzīvs. Starp galvenajām “ar biodaudzveidību saistītajām īpašībām” ir minams ražošanas apgabals un tās teritorijas un dabiskās vides attiecīgie makrovides un mikrovides apstākļi, kur notiek konkrētie ražošanas procesi (lopkopības, siera gatavošanas un nogatavināšanas vietas). Šo biodaudzveidību veicina arī audzētās sugas, plašā lauksaimniecības sistēma un govju uzturs, kuru galvenokārt veido lopbarība, kas brīvi aug Ibleo plato ganībās. Būtiska nozīme ir arī tradicionālajam siera gatavošanas procesam, pateicoties tā specifiskajām īpašībām un procedūrai, proti, svaiga pilnpiena izmantošanai, siera gatavošanai piemērotas dabiskās mikrofloras klātbūtnei, dabiska recinātāja un koka un/vai vara darbarīku izmantošanai. To papildina process, kas saistīts ar siera iepildīšanu veidnēs un tradicionālo nogatavināšanu. Ir acīmredzami, ka šīs “īpašības” patiesībā veido daudzi dabiski procesi, uz kuriem lielā mērā attiecas bioloģiskā mainība. Un cilvēkam šajā kontekstā katru dienu ir jāsaskaras ar dabu, lai sasniegtu bioloģisko līdzsvaru starp dažādajiem procesiem un garantētu “Ragusano” ražošanas izcilo kvalitāti. Liellopu šķirne, to laktācijas stadija un to lopbarības augu dažādie bioloģiskie cikli, kas aug savvaļā Ibleo plato pļavās, ir atbildīgi par biežo piena kvalitātes maiņu, bet temperatūras un mitruma maiņa var paātrināt vai palēnināt piena pārstrādes un biezpiena un siera nogatavināšanas procesu – visiem šiem makrovides un mikrovides apstākļiem ir būtiska nozīme “Ragusano” specifiskās mikrofloras atlasē.”

Ražošanas metode

3. panta c) punktā attiecīgajai iedaļai ir pievienots minimālais nogatavināšanas ilgums, jo tas nebija iekļauts pašreizējā specifikācijā.

Tāpat ir pievienota iespēja nogatavināt minēto sieru, izmantojot citas metodes, nevis karinot to pāri sijām sasietu kopā pa pāriem ar virvi.

Formulējums pašreizējā specifikācijā:

“Sieru nogatavina vēdināmās telpās un temperatūrā, kas svārstās no 14 līdz 16 grādiem pēc Celsija, sasienot sieru kopā pa pāriem ar tievu virvi un pārkarinot to pāri piemērotiem balstiem, lai tādējādi nodrošinātu, ka gaiss piekļūst pilnīgi visai siera virsmai.”

ir pārfrāzēts šādi:

“Sieru nogatavina vismaz trīs mēnešus, sākot no dienas, kad sieru iepilda veidnēs, vēdināmās telpās un temperatūrā, kas svārstās no 14 līdz 16 grādiem pēc Celsija. Nogatavināšanas procesa laikā sieru var sasiet kopā ar virvēm un pāros pārkarināt pāri piemērotiem balstiem, lai tādējādi nodrošinātu, ka gaiss piekļūst pilnīgi visai siera virsmai.”

Pašreizējā specifikācijā nav noteikti nekādi minimālie nogatavināšanās termiņi, tāpēc trīs mēneši (sākot no dienas, kad sieru iepilda veidnēs) ir noteikti kā minimālais nogatavināšanas periods, lai nodrošinātu to, ka produkts ir pietiekami nogatavināts.

Attiecībā uz nogatavināšanas metožu grozījumu ražotāji, norādot, ka šim ražošanas posmam ir jānotiek telpās, kas tiek pietiekami vēdinātas, ir nolēmuši, ka var izmantot citas metodes, nevis siera karināšanu pāri sijām sasietu pāros ar virvēm. Pēdējos gados ražotāji ir ļoti sekmīgi mēģinājuši nogatavināt sieru, ievietojot to plauktos, kas izgatavoti no noapaļotām koka līstītēm, kuras konstruētas tādā veidā, lai nodrošinātu gaisa cirkulāciju. Tādējādi bez jebkādas kaitīgas ietekmes uz siera īpašībām tā forma saglabājas pareiza, daudz pievilcīgāka un, vissvarīgākais, tāda, kas ļauj šo sieru vieglāk sagriezt gabalos nekā tradicionālā veidā nogatavinātu sieru.

Turklāt iepriekš minētā nogatavināšanas metode ļauj izmantot mazāku sāls daudzumu, jo procentuāli lielāks sāls daudzums ir nepieciešams, lai padarītu sieru noturīgāku un ne tik viegli deformējamu, kad tas nogatavināšanas vajadzībām tiek sasiets un pakarināts. Tāpēc šī nogatavināšanas metode ļauj ražotājiem piedāvāt produktu ar zemāku sāls saturu, ko augstu novērtē patērētāji.

Šādi grozījumi ļauj ievērot tradicionālo nogatavināšanas metožu principus, vienlaikus spējot uzlabot produktu.

3. panta c) punktā iedaļas beigās par siera iepildīšanu veidnēs ir pievienota šāda frāze:

“Šajā posmā pie garākā sāna, kas atrodas pretī galvenajai virsmai (uz kuras izvietots uzņēmuma EK identifikācijas numurs, ko izmanto, lai nodrošinātu arī atbilstību sanitārajām prasībām, un, attiecīgā gadījumā, zīmols), piestiprina turpmāk norādīto kazeīna plāksnīti ar kodiem, kas identificē atsevišķu sieru. Abas pārējās paralēlskaldņa lielās virsmas pēc tam tiek apzīmogotas ar atbilstīgām zīmogošanas joslām, uz tām uzspiežot vārdu “Ragusano”, kā turpmāk norādīts attēlā.”

Šis grozījums paredzēts, lai regulētu un saskaņotu piemērošanas metodes attiecībā uz kazeīnu, kas nodrošina, ka katrs siers izsekojamības interesēs ir numurēts, un attiecībā uz zīmogošanas joslām, kas nodrošina, ka patērētājs var viegli atpazīt marķēto sieru. Turklāt šādu noteikumu pievienošana specifikācijai atvieglo kontroles iestādes darbu, kura pēc tam var pārbaudīt atbilstību minētajiem noteikumiem.

Šā grozījuma vienīgais mērķis ir uzlabot produkta izsekojamību un identifikāciju.

Marķējums

Ir pārstrādāts un paplašināts 4. pants par marķējumu un iepakojumu.

Formulējums pašreizējā specifikācijā:

“Cilmes vietas nosaukuma sieram “Ragusano”, kad to laiž tirdzniecībā, jābūt marķētam ar zīmi, kas norādīta “A” pielikumā, lai garantētu, ka tas atbilst attiecīgajām tiesību normām; šis pielikums ir pašreizējā dekrēta neatņemama daļa.”

ir pārfrāzēts šādi:

“Aizsargāta cilmes vietas nosaukuma sieram “Ragusano”, kad to laiž tirdzniecībā, jābūt marķētam ar turpmāk norādīto zīmi, lai garantētu, ka tas atbilst attiecīgajām tiesību normām; minimālā nogatavināšanas perioda beigās šo marķējumu izvieto uz siera galvenās virsmas blakus uzņēmuma EK identifikācijas numuram un, attiecīgā gadījumā, zīmolam. Papildus ES ACVN simbolam uz “Ragusano” iepakojuma jāizvieto turpmāk minētais marķējums. Marķējuma vispārīgs apraksts Uz marķējuma norāda šādu informāciju: — “RAGUSANO ACVN”, ar lielākiem burtiem nekā visi pārējie marķējumā, — ražotāja un/vai iepakotāja identifikāciju saskaņā ar spēkā esošajiem tiesību aktiem. Nodrošinātās specifikācijas attiecas uz pamata marķējumu, kura lielums ir 8 cm × 8 cm, kuru veido zaļš (Pantone 369 C) kvadrāts ar noapaļotiem stūriem un kurā (centrēts gan vertikāli, gan horizontāli attiecībā pret kvadrātu) izvietots 7,2 cm × 4,2 cm liels, dzeltens (Pantone 810 C) taisnstūris ar noapaļotiem stūriem. Zaļajā laukumā virs taisnstūra, centrēts horizontāli minētajā laukumā, ir uzraksts “RAGUSANO DOP”, kas atveidots ar melniem (Pantone Process Black C) burtiem, kuru fonts ir BAUHAUS Md BT 24 un izmērs 6 pt. Tā paša taisnstūra iekšpusē labajā malā ir balts (Pantone Transparent White) kvadrāts ar zaļu (Pantone 369 C) apmali un noapaļotiem stūriem, kura lielums ir 3,6 cm × 3,6 cm un kurš ietver (centrētu vertikāli un horizontāli) logotipu “RAGUSANO”, kas ir 2,2 cm × 2,7 cm liels, savukārt kreisajā malā ir vārdi “Certificato da Autorità pubblica designata dal MiPAAF” (sertificējusi Lauksaimniecības, pārtikas un mežsaimniecības politikas ministrijas izraudzīta valsts iestāde). Zaļā zona zem taisnstūra ir paredzēta uzņēmuma nosaukumam, fonts – ARIAL BOLD 8 pt, krāsa – balta (Pantone Transparent White), un adresei, fonts – ARIAL 7 pt, krāsa – balta (Pantone Transparent White). Iepriekš minētie izmēri attiecas uz pamata marķējumu un ir vajadzīgi, lai noteiktu obligātās proporcijas, kas ir jāievēro vienmēr, tomēr marķējuma faktiskais lielums var atšķirties – sākot no vismaz 5 cm × 5 cm līdz ne vairāk kā 12 cm × 12 cm. Logotipa vispārīgs raksturojums Logotipu veido aplis, kas ir horizontāli sadalīts ar baltu taisnstūri, kuram pa virsu centrā ir izvietots vārds “RAGUSANO”. Šis vārds, kas ir garāks par riņķa līnijas diametru, ir centrēts gan vertikāli, gan horizontāli attiecībā pret apli. Krāsa – melna, Pantone Process Black C, un fonts – BAUHAUS Md BT. Abi apļa pusloki ir vienādā lielumā, taču dažādās krāsās – augšējais pusloks ir dzeltenā krāsā (Pantone 810 C) un apakšējais pusloks ir zaļā krāsā (Pantone 369 C). Sieru, kas gatavots tikai no Modicana šķirnes govju piena, drīkst marķēt kā “Ragusano da vacca modicana” (“Ragusano” no Modicana govīm).”

Turklāt ir ieviests jauns marķējums, kas paredzēts, lai novērstu jebkādu iespēju viltot marķējumu vai lietot maldinošu marķējumu, ļaujot patērētājam šo sieru vieglāk atpazīt potenciāli problemātiskajā posmā, kad tas tiek laists tirgū.

Mēs arī vēlējāmies nodrošināt to, lai lauksaimnieki, kas ražo “Ragusano” tikai no Modicana šķirnes govju piena, būtu spējīgi to norādīt marķējumā.

Cits

Pašreizējās specifikācijas 1. pantā pirms vārdiem “cilmes vietas nosaukums” ir pievienots vārds “aizsargāts”.

Tāpēc pašreizējais formulējums:

“Cilmes vietas nosaukums “Ragusano” ir piešķirts sieram, ko ražo 2. pantā aprakstītajā ģeogrāfiskajā apgabalā un kas atbilst 3. un 4. pantā izvirzītajām prasībām.”

ir pārfrāzēts šādi:

“Aizsargāts cilmes vietas nosaukums “Ragusano” ir piešķirts sieram, ko ražo 2. pantā aprakstītajā ģeogrāfiskajā apgabalā un kas atbilst 3. un 4. pantā izvirzītajām prasībām.”

1.–4. punkta virsraksti ir šādi: 1. pants “Nosaukums”, 2. pants “Ģeogrāfiskais apgabals”, 3. pants “Ražošanas metode”, 4. pants “Iepakojums un marķējums”.

Turklāt, lai nodrošinātu specifikācijas atbilstību attiecīgajiem tiesību aktiem, pēc 4. panta ir pievienoti šādi panti:

5. pants “Izcelsmes apliecinājums”, 6. pants “Saikne” un 7. pants “Kontroles iestāde”, kuri nebija iekļauti pašreizējā specifikācijā.

Pants par kontroles iestādi, kurš nebija iekļauts pašreizējā specifikācijā, ir pievienots, kā paredzēts Regulas (ES) Nr. 1151/2012 7. panta g) punktā.

7. panta teksts ir izklāstīts turpmāk:

“7. pants KONTROLES IESTĀDE “Ragusano” ACVN siera atbilstību produkta specifikācijai pārbauda kontroles iestāde saskaņā ar Regulas (ES) Nr. 1151/2012 37. panta noteikumiem. Minētā iestāde ir Consorzio di Ricerca per la Filiera Lattiero-Casearia, CORFILAC, kuras galvenā mītne atrodas Raguzā (Via Ragusa-Mare (S.P.25), tālr.: +39 0932660411, fakss: +39 0932660419, sertificēta e-pasta adrese: dop@pec.corfilac.it).”

Iepakošana

Ierosinātais grozījums regulē to, kā sieru var pārdot sagrieztu gabalos vai sarīvētu. Tāpēc 4. pants par iepakojumu un marķējumu ir pārstrādāts šādi:

“Cilmes vietas nosaukuma sieru “Ragusano” var laist tirgū veselu, sagrieztu gabalos, ar mizu vai bez tās, vai sarīvētu. “Ragusano” sadala gabalos, griežot tikai sieru, kas ir jau sertificēts, un tas jāiepako tādā veidā, lai uz katra gabala būtu daļa no vārda “Ragusano”, kas iespiests siera mizā ar zīmogošanas joslām. Tāda “Ragusano” iepakošanai, kas ir sarīvēts vai sadalīts gabalos, izmantojot metodes, kas ietver mizas noskrāpēšanu vai noņemšanu (siera sagriešanai kubiņos, šķēlēs utt.), un tādējādi padarot uz mizas iespiesto vārdu “Ragusano” nesalasāmu, jānotiek tikai 2. pantā definētajā ražošanas apgabalā. Gabalos sadalītā vai sarīvētā “Ragusano” iepakošanai jānotiek saskaņā ar attiecīgiem noteikumiem un jebkurā gadījumā tādā veidā, kas nemazina siera glabāšanas laiku vai organoleptiskās īpašības.”

Pašreizējā specifikācijā nav noteikts veids, kā šis siers ir jālaiž tirdzniecībā, un šis apstāklis ir radījis vairākas nesaskaņas starp ražotājiem un kontroles iestādēm. Tāpēc šis grozījums ir atzīts par vajadzīgu, lai skaidri regulētu tos veidus, kādos šo sieru var laist tirdzniecībā.

VIENOTS DOKUMENTS

“RAGUSANO”

ES Nr.: PDO-IT-1505-AM01 – 9.10.2017.

ACVN ( X ) AĢIN ( )

1. Nosaukums

“Ragusano”

2. Dalībvalsts vai trešā valsts:

Itālija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Apraksts par produktu, uz kuru attiecas 1. punktā minētais nosaukums

Forma: paralēlskaldnis, šķērsgriezumā kvadrāts, ar noapaļotiem stūriem. Uz virsmas var būt redzami gandrīz nemanāmi nospiedumi, ko atstājušas virves, kuras tika izmantotas siera pakarināšanai nogatavināšanas procesa laikā.

Lielums: kvadrāta griezuma malas ir no 15 līdz 18 cm. Paralēlskaldņa garums ir no 43 līdz 53 cm.

Svars: siera rituļa svars ir no 12 līdz 16 kg atkarībā no tā lieluma.

Ārējais izskats: gluda, plāna, kompakta miza, kura ir zeltaini vai salmu dzeltenā krāsā un kurai ir tendence brūnēt, ja nogatavināšanas process tiek pagarināts siera sarīvēšanai. Mizas maksimālais biezums ir 4 mm. Tā var būt pārklāta ar olīveļļu.

Siera masa: kompakta struktūra, kurā, pagarinoties nogatavināšanas procesam, iespējams, var parādīties ieplaisājumi un reizēm arī daži caurumi. Sagriezta siera krāsa mainās no baltas līdz vairāk vai mazāk intensīvai salmu dzeltenai krāsai.

Garša: ļoti patīkama, salda, maiga, ne pārāk asa pirmajos galda siera nogatavināšanas mēnešos. Pēc nogatavināšanas procesa pagarināšanas rīvēšanai paredzētais siers parasti kļūst ass un ļoti gards.

Pateicoties īpašajam ražošanas procesam, sieram ir patīkama smarža.

Tauku saturs sausnā: ne mazāk kā 40 % sieram, kas paredzēts siera platēm, ne mazāk kā 38 % sieram, kas nogatavināts vairāk kā sešus mēnešus.

Mitrums nepārsniedz: 42 %.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

To liellopu barībai, no kuriem iegūst pienu, galvenokārt ir jāsastāv no Ibleo plato augošiem savvaļas augiem un zālēm, ko var pārvērst arī sienā.

Cilmes vietas nosaukuma sieru “Ragusano” ražo tikai no svaiga govs pilnpiena.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visiem ražošanas procesa posmiem – liellopu audzēšanai, slaukšanai, siera gatavošanai un nogatavināšanai – jānotiek noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Cilmes vietas nosaukuma sieru “Ragusano” var laist tirgū veselu, sagrieztu gabalos, ar mizu vai bez tās, vai sarīvētu. “Ragusano” sadala gabalos, griežot tikai sieru, kas ir jau sertificēts, un tas jāiepako tādā veidā, lai uz katra gabala būtu daļa no vārda “Ragusano”, kas iespiests siera mizā ar zīmogošanas joslām.

Tāda “Ragusano” iepakošanai, kas ir sarīvēts vai sadalīts gabalos, izmantojot metodes, kas ietver mizas noskrāpēšanu vai noņemšanu (siera sagriešanai kubiņos, šķēlēs utt.), un tādējādi padarot uz mizas iespiesto vārdu “Ragusano” nesalasāmu, jānotiek tikai noteiktajā ģeogrāfiskajā apgabalā.

Siers, kuram noņemta miza, ir īpaši paaugstināta riska produkts, un tā organoleptisko īpašību saglabāšanai siers ir nekavējoties jāiepako, lai novērstu jebkādu tā turpmāku sakalšanu. Turklāt siera tūlītēja iesaiņošana iepakojumā, uz kura ir cilmes vietas nosaukums, var labāk garantēt tāda produkta autentiskumu, kuru acīmredzami ir grūtāk identificēt nekā sieru, uz kura preču zīme ir redzama.

Gabalos sadalītā vai sarīvētā “Ragusano” iepakošanai jānotiek saskaņā ar attiecīgiem noteikumiem un jebkurā gadījumā tādā veidā, kas nemazina siera glabāšanas laiku vai organoleptiskās īpašības.

3.6. Ar reģistrēto nosaukumu apzīmētā produkta marķēšanas īpašie noteikumi

Aizsargāta cilmes vietas nosaukuma sieram “Ragusano”, kad to laiž tirdzniecībā, jābūt marķētam ar turpmāk norādīto zīmi, lai garantētu, ka tas atbilst attiecīgajām tiesību normām;

minimālā nogatavināšanas perioda beigās šo marķējumu izvieto uz siera galvenās virsmas blakus uzņēmuma EK identifikācijas numuram un, attiecīgā gadījumā, zīmolam.

Papildus ES ACVN simbolam uz “Ragusano” iepakojuma jāizvieto turpmāk minētais marķējums.

Marķējuma vispārīgs apraksts

Uz marķējuma norāda šādu informāciju:

— “RAGUSANO ACVN”, ar lielākiem burtiem nekā visi pārējie marķējumā,

— ražotāja un/vai iepakotāja identifikāciju saskaņā ar spēkā esošajiem tiesību aktiem.

Logotipa vispārīgs raksturojums

Produktu, kas gatavots tikai no Modicana šķirnes govju piena, drīkst marķēt kā “Ragusano da vacca modicana” (“Ragusano” no Modicana govīm).

4. Ģeogrāfiskā apgabala īsa definīcija

Apgabals, kurā piens, ko izmanto “Ragusano” siera gatavošanai, tiek iegūts un pārstrādāts, ietver visu šādu pašvaldību teritoriju – Acate, Chiaramonte Gulfi, Comiso, Giarratana, Ispica, Modica, Monterosso Almo, Pozzallo, Ragusa, Santa Croce Camerina, Scicli un Vittoria Raguzas provincē, kā arī Noto, Palazzolo Acreide un Rosolini Sirakūzu provincē.

5. Saikne ar ģeogrāfisko apgabalu

Kūts, kur tiek turēti liellopi, dzīvojamā teritorija, sienaugša un neliela siera gatavošanas vieta, kur piens tiek pārstrādāts sierā, veido no kaļķakmens būvētas lauku saimniecības, kas lieliski iekļaujas apkārtējā ainavā, kuru raksturo sausā krāvuma akmens sienas, kas stiepjas tik tālu, cik vien acis var saskatīt pāri laukiem. Lauku saimniecībās (masserie) siera gatavošanai tiek izmantotas amatnieciskas metodes – koka tvertne, lāpstiņa, ar alvu pārklāts vara katls, sietiņš, rokturis, koka veidnes un nelielas koka latas siera veidošanai ir vienkāršie, bet ļoti nepieciešamie koka un vara darbarīki. “Ragusano” ir dabīgs produkts, kura īpašības un specifika ir nesaraujami saistītas gan ar izejvielas –, t. i., svaiga pilnpiena, kurā notverta Ibleo plato ganību garša, kas bagāta ar aromātiskiem augiem – raksturīgajām pazīmēm, gan ar izmēģinātu un pārbaudītu siera gatavošanas un nogatavināšanas praksi, ko īsteno prasmīgas rokas. “Ragusano” tiek ražots lopbarības sezonā, proti, no novembra līdz maijam, kad zaļajai lopbarībai ganībās ir vislabākā kvalitāte. Ibleo teritorijas dabiskajās ganībās aug vairāk nekā 100 lopbarības augu, kas pieder pie vismaz 20 dažādām dzimtām. Ikviens savvaļas lopbarības augs no Ibleo pļavām dod savu ieguldījumu “Ragusano” smaržas un garšas veidošanā. Galvenie lopbarības augi, kurus novērtē liellopu iecienīto garšas īpašību, piena ražošanas un izaugsmes ietekmēšanas, kā arī lopbarībai piemītošās uzturvērtības dēļ, ir Anthemis arvensis, Medicago hispida, Scorpiurus subvillosus, Astragolus hamosus, Trifolium subterraneum, Calendula arvensis, Diplotaxis erucoidese un Sinapis arvensis. Vide, piens, ganības un ražošanas metode padara “Ragusano” par ļoti tradicionālu sieru, kas tomēr saglabā mūsdienīgu pievilcību, un tā pasauli, masseria, var raksturot kā dabas, vēstures, ekonomikas un tehnoloģisko prasmju un zināšanu radītu kultūras mantojuma uzplaukumu. Kopumā vairāki faktori var ietekmēt tradicionāla “Ragusano” smaržu, garšu, krāsu un uzturvērtību. Šos faktorus var definēt kā “ar biodaudzveidību saistītas īpašības” tieši tāpēc, ka to līdzsvarotā sinerģija ir gadsimtiem ilgi radījusi sieru, kas ir unikāls visā pasaulē un nesaraujami saistīts ar teritoriju, kur tas tiek ražots. “Ragusano” ir dzīvs siers gan tā saturā esošā mikroorganismu daudzuma dēļ, gan visu to fermentatīvo procesu dēļ, kas vērojami tā nogatavošanās laikā. No tā izriet biodaudzveidības definīcija, un ne tikai tāpēc, ka šie faktori rada sieru, kas atšķiras no citiem sieriem, bet arī tāpēc – un jo īpaši tāpēc –, ka bioloģiskā ziņā tas ir dzīvs.

Starp galvenajām “ar biodaudzveidību saistītajām īpašībām” ir minams ražošanas apgabals un tās teritorijas un dabiskās vides attiecīgie makrovides un mikrovides apstākļi, kur notiek konkrētie ražošanas procesi (lopkopības, siera gatavošanas un nogatavināšanas vietas). Šo biodaudzveidību veicina arī audzētās sugas, plašā lauksaimniecības sistēma un govju uzturs, kuru galvenokārt veido lopbarība, kas brīvi aug Ibleo plato ganībās. Būtiska nozīme ir arī tradicionālajam siera gatavošanas procesam, pateicoties tā specifiskajām īpašībām un procedūrai, proti, svaiga pilnpiena izmantošanai, siera gatavošanai piemērotas dabiskās mikrofloras klātbūtnei, dabiska recinātāja un koka un/vai vara darbarīku izmantošanai. To papildina process, kas saistīts ar siera iepildīšanu veidnēs un tradicionālo nogatavināšanu. Ir acīmredzami, ka šīs “īpašības” patiesībā veido daudzi dabiski procesi, uz kuriem lielā mērā attiecas bioloģiskā mainība. Un cilvēkam šajā kontekstā katru dienu ir jāsaskaras ar dabu, lai sasniegtu bioloģisko līdzsvaru starp dažādajiem procesiem un garantētu “Ragusano” ražošanas izcilo kvalitāti.

Liellopu šķirne, to laktācijas stadija un to lopbarības augu dažādie bioloģiskie cikli, kas aug savvaļā Ibleo plato pļavās, ir atbildīgi par biežo piena kvalitātes maiņu, bet temperatūras un mitruma maiņa var paātrināt vai palēnināt piena pārstrādes un biezpiena un siera nogatavināšanas procesu – visiem šiem makrovides un mikrovides apstākļiem ir būtiska nozīme “Ragusano” specifiskās mikrofloras atlasē.

Atsauce uz specifikācijas publikāciju

(šīs regulas 6. panta 1. punkta otrā daļa)

Produkta specifikācijas konsolidētais teksts ir aplūkojams tīmekļa vietnē http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības, pārtikas un mežsaimniecības politikas ministrijas tīmekļa vietnes mājaslapu (www.politicheagricole.it), uzklikšķinot uz “Qualità” (ekrāna augšdaļas labajā pusē), tad uz “Prodotti DOP IGP STG” (ekrāna kreisajā malā) un, visbeidzot, uz “Disciplinari di Produzione all’esame dell’UE”.

(1) OV L 343, 14.12.2012., 1. lpp.